Diari Oficial de la Generalitat Valenciana


Sumari del DOGV 3515, del 11-06-1999 (1999/4313)

Informació pública de les bases específiques per a la provisió, en propietat, de dues places d'administratiu d'administració general.
-------------------------------------------------------------------------------------------------------------------------------------

### Dades del document

Número de DOGV
:   3515

Data del DOGV
:   11-06-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/4313


Data del document
:   21-04-1999

Organisme emissor
:   Ajuntament de Banyeres de Mariola

Tipus de document
:   Convocatòria

Descriptors 

:   * Banyeres de Mariola
    * concurs administratiu
    * administració local
    * professió administrativa

Informació pública de les bases específiques per a la provisió, en propietat, de dues places d'administratiu d'Administració General. [1999/4313]
  
Havent sigut aprovades per l'ajuntament ple, en sessió de data 29 de març de 1999, les bases específiques per la provisió, en propietat, de dues places d'administratiu d'Administració General incloses en l'Oferta d'Ocupació Pública per a 1999, s'exposen al públic a l'efecte previst en la legislació vigent:
  
Bases específiques d'administratiu d'Administració General.
  
Primera. Objecte de la convocatòria
  
És objecte de les presents regular el procés selectiu per a cobrir en propietat dues places vacants d'administratiu d'Administració General, de natura funcionarial, enquadrades en el grup C, una amb col·locació en l'àrea de Tresoreria Fiscals i altra amb col·locació a l'Oficina Tècnica, mitjançant promoció interna entre funcionaris d'aquesta corporació que pertanyen a la Subescala auxiliar grup D, a l'empara del que es disposa a l'article 22 de la llei 20/1984, de 2 d'agost. Les presents places estan incloses en l'Oferta d'ocupació Pública de l'any 1999 i dotades pressupostàriament.
  
Sistema selectiu: concurs oposició.
  
Segona. Requisits
  
Per poder ésser admesos en la realització de les proves selectives, els aspirants han de reunir els següents requisits:
  
- Ésser funcionari de carrera de l'Ajuntament de Banyeres de Mariola pertanyent a l'escala d'administració general, Subescala auxiliar, grup D, amb una antiguitat almenys de dos anys.
  
- Estar en possessió del títol de Batxiller Superior o equivalent.
  
- No patir defecte o malaltia que impidesquen la realització de les funcions encomanades a la plaça.
  
El compliment dels requisits esmentats estarà referit a la data en què finalitze el termini de presentació d'instàncies.
  
Tercera. Sol·licituds
  
Les persones que desitgen participar en les proves selectives corresponents hauran de sol·licitar-lo mitjançant instància, dirigida a l'alcalde, la qual es presentarà a través del registre general d'aquest ajuntament, i hauran d'adjuntar el justificant d'haver satisfet els drets d'inscripció i també la documentació acreditativa dels mèrits al·legats, i hauran d'indicar la plaça a què es presenta. Haurà d'expressar-se en la instància el lloc de treball al qual s'opta.
  
Per tal de poder ésser admesos i participar en les proves selectives, a més de les circumstàncies personals i dels mèrits que s'al·leguen, els sol·licitants hauran de manifestar que reuneixen tot i cadascun dels requisits exigits.
  
Termini: el termini de presentació de les sol·licituds serà de vint dies naturals comptats des de l'endemà de la publicació de la convocatòria al Boletín Oficial del Estado.
  
Lloc: Les sol·licituds es presentaran al registre de l'ajuntament o en la forma que determina l'article 30/1992, de 26 de novembre, de Règim Jurídic de les administracions públiques i del Procediment administratiu Comú.
  
Quarta. Drets d'examen
  
L'import dels drets d'examen i de formació de l'expedient per a cadascuna de les proves selectives es fixa en 3.500 pessetes i només podrà ésser tornat quan l'aspirant no haja sigut admés en les proves per falta de requisits per tal de participar en aquestes.
  
Cinquena. Admissió d'aspirants
  
Una vegada haja finalitzat l'admissió de sol·licituds, l'alcaldia dictarà la resolució en el termini màxim d'un mes on es declare la llista provisional d'aspirants admesos amb expressió de qui no ho siga i les causes.
  
La resolució es publicarà al Butlletí oficial de la Província d'Alacant i al tauler d'anuncis de l'ajuntament a fi que en el termini de deu dies següents es puguen presentar reclamacions i s'indique el lloc i la data d'inici dels exercicis i, si escau, l'ordre d'actuació dels aspirants, així com la composició i la data de constitució del tribunal actuant.
  
En cas que no es produïsquen reclamacions, la llista provisional esdevindrà definitiva sense necessitat de nova publicació.
  
Sisena. Tribunal qualificador
  
Composició.
  
President: l'alcalde o membre de la corporació en qui delegue.
  
Secretari. El secretari d'aquest ajuntament o funcionari en qui delegue.
  
Vocals:
  
- Un representant de cada grup polític municipal.
  
- Un representant de la Generalitat Valenciana designat per la Direcció General d'Administració Pública.
  
- Un funcionari de la corporació.
  
La designació del membres del tribunal inclourà la dels suplents respectius.
  
El tribunal podrà incorporar assessors tècnics.
  
Abstenció i recusació.
  
Quan concórrega en els membres del tribunal alguna de les circumstàncies previstes en l'article 28 de la llei 30/1992, de 26 de novembre, s'abstindran d'intervenir i comunicaran aquesta circumstància a la Presidència.
  
Els aspirants podran recusar-los en la forma prevista a l'article 29 de l'esmentada llei.
  
Constitució i actuació.
  
El tribunal no podrà constituir-se i actuar sense l'assistència de més de la meitat dels membres, titulars o suplents indistintament. Així mateix, estarà facultat per resoldre les qüestions que puguen suscitar-se durant la realització de les proves per adoptar els acords necessaris que garantisquen l'ordre en aquestes en tot el que es preveu en aquestes bases i per a la seua adequada interpretació.
  
De cada sessió, el secretari estendrà una acta on en faran constar les qualificacions que es produïsquen en aquella.
  
Contra els acords del tribunal, es podrà interposar recurs ordinari davant el ple de l'ajuntament, en el termini d'un mes, segons el que es preveu a l'article 114 de la Llei 30/1992, de 26 de novembre.
  
Per a la resolució del recurs ordinari, se sol·licitarà un informe al tribunal actuant, que, si escau, es tornarà a constituir a l'efecte, segons l'establit en aquestes bases. L'informe vincularà l'òrgan que ha de resoldre el recurs quan pretenga l'alteració de la proposta de nomenament.
  
Indemnitzacions per assistència als membres del tribunal:
  
Els membres del tribunal tindran dret a indemnitzacions per la seua assistència efectiva a les sessions que tinguen lloc, segons el que es preveu al Reial Decret 236/1988, de 4 de març, i romandrà classificat a l'efecte en la categoria tercera.
  
Setena. Inici i desenvolupament de les proves
  
L'exercici teòric començarà al lloc, el dia, i l'hora que s'assenyale en la resolució per la qual s'aprova la relació d'admesos i exclosos. En la mateixa resolució, s'indicarà la data de la valoració de mèrits de la fase de concurs.
  
Els aspirants seran convocats en crida única. La no presentació a qualsevol dels exercicis en el moment de la seua crida comportarà la pèrdua de l'aspirant del dret a participar en l'exercici i en els successius i, consegüentment, romandrà exclòs del procés selectiu, excepte els casos de força major lliurement apreciats pel tribunal.
  
Fase oposició.
  
L'exercici teòric i de caràcter obligatori i eliminatori consistirà a contestar un qüestionari tipus test de 50 preguntes amb quatre respostes alternatives de les quals només una serà la correcta i versarà sobre el temari contingut a l'annex. De les cinquanta preguntes, quaranta correspondran al temari general i deu als temes específics relacionats amb el lloc de treball al qual s'opta. El temps màxim serà d'una hora.
  
Les contestacions errònies es valoraran negativament amb una penalització equivalent a un terç del valor de cada contestació correcta. Les contestacions en blanc no sumaran ni restaran puntuació. L'exercici es qualificarà de 0 a 10 punts, i s'ha d'obtenir un mínim de 5 punts per superar-lo.
  
Fase de concurs.
  
La valoració de mèrits es realitzarà segons el següent barem:
  
- Grau personal.
  
Superior al nivell del lloc sol·licitat: 1 punt.
  
Igual al nivell del lloc sol·licitat: 0,50 punts.
  
Inferior al nivell del lloc sol·licitat: 0,25 punts.
  
- Serveis prestats.
  
Es valoraran, per cada any treballat, de la següent manera:
  
- En ajuntaments i en la mateixa categoria i/o especialitat de la plaça ofertada: 0,30 punts.
  
- En altres administracions públiques i en la mateixa categoria i/o especialitat de la plaça ofertada: 0,25 punts.
  
- En altres institucions públiques o privades i en la mateixa categoria i/o especialitat de la plaça ofertada. 0,25 punts.
  
- En ajuntaments i en distinta categoria i/o especialitat de la plaça ofertada: 0,15 punts.
  
La puntuació màxima per serveis prestats serà de 1 punt.
  
- Cursos de formació relacionats amb les tasques pròpies del lloc a cobrir impartits per organisme dependents de qualsevol administració pública, a raó de :
  
- De 0 a15 hores de durada: 0,25 punts.
  
- De 15 a 30 hores de durada: 0,50 punts.
  
- De 30 a 50 hores de durada: 0,75 punt.
  
- De 50 hores o més: 1 punt.
  
Coneixements de valencià acreditats amb certificat expedit o homologat per la Junta Qualificadora de Coneixements del valencià segons el següent barem:
  
- Oral: 0,25 punts.
  
- Elemental: 0,50 punts.
  
- Mitjà: 0,75 punts.
  
- Superior: 1 punt.
  
En cas de presentar-se més d'un certificat només es tindrà en compte el de major grau.
  
Vuitena. Publicitat de les qualificacions
  
Una vegada haja acabat la qualificació, el tribunal farà pública la relació d'aprovats per ordre de puntuació, la qual serà exposada al tauler d'anuncis i al lloc on s'hagen realitzat els exercicis, segons aquesta llista, s'elevarà a l'òrgan competent, a més de l'acta de cada sessió, la proposta del nomenament dels aspirants aprovats sense que en cap cas puga superar el nombre de places convocades.
  
Novena. Presentació dels documents
  
Els opositors presentaran dins del termini de vint dies naturals, a partir de la publicació de la llista d'aprovats, els documents acreditatius de les condicions per prendre part en la convocatòria que s'exigeixen a la base segona. La persona que, dins del termini indicat, excepte els casos de força major, no presente la documentació dels requisits exigits, no podrà ésser presa en compte i romandran anul·lades les seues actuacions.
  
Els opositors nomenats hauran de prendre possessió en el termini d'un mes comptat des de l'endemà en què se'ls notifique el nomenament.
  
A l'acte de presa de possessió la persona funcionària nomenada haurà de prestar jurament o promesa, segons la fórmula prevista en l'article 31.c del Decret Legislatiu de 20 de març de 1991, del Consell de la Generalitat Valenciana, i en el Reial Decret 707/1979, de 5 d'abril (Boletín Oficial del Estado del 6 d'abril de 1979).
  
Deu. Incidències
  
El tribunal està facultat per resoldre els dubtes que es presenten i prendre els acords per al bon funcionament de l'oposició en tot el que es preveu en aquestes bases.
  
Onze. Impugnació i revocació de la convocatòria
  
Contra aquestes bases que atorguen la via administrativa es podrà interposar un recurs contenciós administratiu, de conformitat amb l'article 25 de la Llei de Jurisdicció Contenciosa Administrativa 29/1998 de 13 de juliol, en el termini de dos mesos, comptadors a partir de l'endemà al de la darrera publicació d'aquestes.
  
En qualsevol moment, sempre abans de la presentació de sol·licituds pels aspirants, el ple de l'ajuntament podrà modificar o deixar sense efecte la convocatòria mitjançant l'adopció de l'acord corresponent, el qual serà publicat en la forma prevista en la legislació vigent.
  
ANNEX I
  
A) Matèries comunes.
  
Tema 1. La Constitució espanyola de 1978. Estructura. Principis generals. La reforma de la Constitució.
  
Tema 2. Drets i deures fonamentals dels espanyols. La garantia i suspensió d'aquests. El Tribunal Constitucional. El defensor del poble.
  
Tema 3. La corona. Funcions constitucionals del Rei. Successió. La regència i la tutela. La referendació.
  
Tema 4. El Poder Legislatiu: composició, atribucions i funcionament de les Corts Generals. Elaboració de les lleis.
  
Tema 5. El govern i l'administració de l'Estat. Relació entre el govern i les Corts generals. La llei del govern.
  
Tema 6. El Poder Judicial. Principis constitucionals. El Consell general del Poder Judicial. El Tribunal Suprem. El Ministeri Fiscal. Organització judicial espanyola. El poder judicial i les entitats locals.
  
Tema 7. El model econòmic de la Constitució: principis informadors. El Tribunal de Comptes.
  
Tema 8. Organització territorial de l'Estat. Les Comunitats Autònomes: constitució i competències. Els estatuts d'autonomia. L'Estatut d'Autonomia de la Comunitat Valenciana.
  
Tema 9. L'administració pública en l'ordenament espanyol. Llei d'Organització i Funcionament de l'administració General de l'Estat (LOFAGE). Organismes públics. L'administració consultiva.
  
Tema 10. Principis d'actuació de l'administració Pública. Eficàcia, jerarquia, descentralització, desconcentració i coordinació.
  
Tema 11. Sometiment de l'administració a la llei i al dret. Fonts del dret públic. La llei i el reglament.
  
Tema 12. L'administrat: concepte i classes. Capacitat i les modificatives d'aquest. Col·laboració i participació dels ciutadans en les funcions administratives.
  
Tema 13. El règim jurídic de les administracions públiques. Principis informadors. La competència dels òrgans de les administracions públiques. L'abstenció i la recusació.
  
Tema 14. Els actes administratius: concepte, elements i classes. Termes i terminis. Requisits. Validesa. Eficàcia. Notificació i publicació. La nul·litat i anul·labilitat. Les disposicions de caràcter general.
  
Tema 15. El procediment administratiu. Els interessats. Fases del procediment administratiu comú: iniciació, ordenació, instrucció, finalització i execució. Idea dels procediments especials.
  
Tema 16. Revisió dels actes administratius. Revisió d'ofici. Els recursos administratius. El recurs contenciós administratiu.
  
Tema 17. La potestat sancionadora. Principis informadors. El procediment sancionador.
  
Tema 18. La responsabilitat de l'administració. La responsabilitat de les autoritats i personal al servei de les administracions públiques. Especial referència als procediments en matèria de responsabilitat.
  
Tema 19. El Règim local espanyol: principis constitucionals. Regulació jurídica.
  
Tema 20. La província al Règim local espanyol: principis constitucionals. Regulació jurídica.
  
Tema 21. El municipi: concepte i elements. El terme municipal. La població i l'empadronament.
  
Tema 22. Organització municipal: òrgans de l'ajuntament. Les competències municipals.
  
Tema 23. Altres entitats locals: les comarques, les àrees metropolitanes i les mancomunitats de municipis. Les entitats locals menors. Règims municipals especials.
  
Tema 24. Ordenances i reglaments de les entitats locals. Classes. Procediment d'elaboració i aprovació. Els bans.
  
Tema 25. Relacions entre les entitats locals i la resta d'entitats territorials. Autonomia municipal i tutela.
  
Tema 26. El personal al servei de l'administració local. L'ingrés en la funció pública. La carrera administrativa: la provisió de llocs de treball i la promoció interna. Adquisició i pèrdua de la condició de funcionari. Les situacions administratives. El personal laboral.
  
Tema 27. Drets i deures dels funcionaris locals. Classificació: béns de domini públic, béns patrimonials i béns comunals.
  
Tema 28. Els béns de les entitats locals. Classificació: béns de domini públic, béns patrimonials i béns comunals.
  
Tema 29. Els contractes de l'administració local. Classificació dels contractes. Els elements d'aquests. La selecció del contractista. Adjudicació, formalització i execució del contracte. La revisió dels preus. L'extinció del contracte.
  
Tema 30. Els contractes administratius tipus. El contracte d'obres. El contracte de gestió de serveis públics. El contracte de subministraments. Contractes de consultoria i assistència de serveis i de treballs concrets i específics no habituals.
  
Tema 31. Les formes d'acció administrativa amb especial incidència en l'esfera local. Foment, policia i servei públic.
  
Tema 32. La gestió dels serveis públics locals. Formes de gestió.
  
Tema 33. Intervenció administrativa local en l'activitat privada. Procediment de concessió de llicències.
  
Tema 34. Procediment administratiu local. El registre d'entrada i d'eixida de documents. Requisits de la presentació de documents. Comunicacions i notificacions.
  
Tema 35. Funcionament del òrgans col·legiats locals. Convocatòria i ordre del dia. Règim de sessions i acords. Votacions. Actes i certificacions d'acords.
  
Tema 36. Concepte de document, registre i arxiu. Funcions del registre i de l'arxiu. Classes d'arxiu. Especial consideració a l'arxiu de gestió.
  
Tema 37. Anàlisi documental: documents oficials. Formació de l'expedient administratiu. Documentació de recolzament informatiu. Criteris d'ordenació de l'arxiu. L'arxiu com a font d'informació: servei d'arxiu.
  
Tema 38. Aplicació de les noves tecnologies a la documentació de l'arxiu. Disposicions legals sobre normalització i procediment: escrits oficials. Organització material de l'oficina. L'automatització d'oficines. El treball en equip.
  
Tema 39. La informàtica. Nocions de microordinadors. Components d'un ordinador: dispositius centrals i perifèrics. Dispositius d'emmagatzenament. Xarxes informàtiques.
  
Tema 40. Els sistemes lògics: el software. Sistemes operatius. L'interface gràfic de Windows. El tractament de textos. Els fulls de càlcul. Les bases de dades.
  
Temes específics per a la plaça destinada a l'oficina tècnica.
  
Tema 1. La intervenció de l'administració en l'activitat privada. Les tècniques autoritzades.
  
Tema 2. Règim urbanístic de la propietat del sòl. Règim del sòl urbà i urbanitzable. Règim del sòl no urbanitzable.
  
Tema 3. El planejament urbanístic del territori.
  
Tema 4. Execució del planejament. La gestió urbanística.
  
Temes específics per a la plaça destinada a la Tresoreria Fiscals.
  
Tema 1. Hisendes locals. Classificació dels ingressos. Ordenances fiscals.
  
Tema 2. La Hisenda Tributària en l'àmbit de les corporacions locals. Especial estudi de les taxes, contribucions especials i impostos.
  
Tema 3. Els pressupostos locals. Concepte, principis i estructura. Elaboració del pressupost. Liquidació d'aquest.
  
Tema 4. El règim de la despesa pública local: l'execució del pressupost. Ordre de prelació de les despeses. Expedients de modificació de crèdits. Comptabilitat i rendició de comptes. Control i fiscalització pressupostària.